text: Fuld polsk chauffør anholdt på flyvestation
  01 august 2016 kl. 04.30
  En 22-årig polak blev tilbageholdt på Flyvestation Skrydstrup søndag aften. Han var svært beruset og havde ramt et vejskilt med sin lastbil.
  - Han havde en promille, der lå væsentligt over det tilladte, siger vagtchef Erik Lindholdt, Syd- og Sønderjyllands Politi, til TV SYD.
  Den fulde chauffør er tidligere frakendt retten til at køre i Danmark – og udvist med indrejseforbud. Han bliver derfor fremstillet i retten i løbet af mandag, oplyser vagtchefen.
  Den polske lastbil var faktisk observeret på Sønderjyske Motorvej syd for Haderslev en time tidligere.
  - Flere slog alarm, fordi han kørte usikkert. Lastbilen kørte fra motorvejen ved frakørslen mod Vojens. Vi ledte efter ham, men fandt ham ikke i første omgang.
  Kl. 19.28 fik politiet så melding om, at chaufføren var tilbageholdt på flyvestationen. Her havde han ramt et vejskilt og havde forsøgt at køre ind på flyvestationen.
  - Jeg tror ikke, at han vidste, at det var en flyvestation, siger vagtchefen til TV SYD. Ikke med den promille, han havde.
  - Det var godt, at vi fik stoppet ham, inden der skete mere, slutter vagtchefen.
  